[Foto’s] Noue ontkoming toe nóg ŉ Ford Kuga vlam vatNog ‘n Ford Kuga brand uit (Foto: Ford Vehicles Burning/Facebook) Ford SA is vandeesweek wéér in die spervuur nadat nóg ŉ man Donderdag ŉ noue ontkoming gehad het toe sy Ford Kuga aan die brand geslaan het. Volgens die Facebook-blad Ford Vehicles Burning het die motor tussen Orkney en Klerksdorp in Noordwes vlam gevat. Volgens dié blad is die motor voorheen deur Ford ondersoek en as veilig geklassifiseer. Ford Vehicles Burning het gesê die man het geen beserings opgedoen nie, en is deur ŉ handelaar in die omgewing bygestaan. Die motorreus het in Februarie vanjaar in ŉ mediaverklaring erken dat hy gefaal het om duidelik met die publiek te kommunikeer oor die probleme wat lei tot enjinbrande in die Ford Kuga 1.6-liter EcoBoost-sportnutsvoertuie en het om verskoning hiervoor gevra. Ford het 4 556 Kugas, wat tussen Desember 2012 en Februarie 2014 gebou is, op 16 Januarie herroep nadat talle van die voertuie se enjins vlam gevat het. Meer as 45 van die motors in Suid-Afrika het al aan die brand geslaan. Die maatskappy het intussen ook die Ford Fiesta ST met die 1.6-liter GTDi-enjin om veiligheidsredes herroep. Volgens Ford SA veroorsaak ŉ probleem met die verkoelingstelsel dat die enjin oorverhit, wat veroorsaak dat die silinderkop kraak. ŉ Gekraakte silinderkop kan tot ŉ olielek lei wat op ŉ warm enjinoppervlak kan vlam vat. Dit is glo dieselfde probleem wat vermoedelik vorige brande in die Kuga-voertuie veroorsaak het. Volgens Ford SA sal ongeveer 1 078 Fiesta ST-modelle, wat tussen September 2012 en Desember 2014 vervaardig is, herroep word. Ford was nie onmiddellik beskikbaar vir kommentaar nie. Ford se klantediens kan genader word by 0860 011 022 of [email protected] Lees alle vorige berigte oor die Ford Kuga-brande op Maroela Media.